Ir-Regolament tal-Kunsill (KE) Nru 1149/2002
tas-27 ta’ Ġunju 2002
li jiftaħ kwota awtonoma għall-importazzjonijiet ta’ laħam taċ-ċanga ta’ kwalità għolja
IL-KUNSILL TA’ L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta tal-Kummissjoni,
Billi:
(1) In vista ta’ l-interess tal-Komunità li tistabbilixxi relazzjonijiet kummerċjali armonjużi ma’ pajjiżi terzi, għandha tittieħed disposizzjoni, bħala miżura awtonoma, għall-ftuħ ta’ kwota ta’ tariffa għall-importazzjoni annwali mill-Komunità ta’ 1000 tunnellata metrika, ta’ laħam taċ-ċanga ta’ kwalità għolja, frisk, imkessaħ jew iffriżat.
(2) Minkejja d-diffikultajiet li kien hemm matul is-sena 2001, issa s-suq tal-laħam taċ-ċanga qiegħed kull ma jmur jissoda. Kwota addizzjonali għar-riduzzjoni tat-tariffa għall-importazzjoni ta’ ċanga ta’ kwalità għolja fl-istess ħin tissodisfa t-talba tal-konsumaturi tal-Komunità kif ukoll tissodisfa l-interess tal-fornituri. Kontinġent supplementari b’rata mnaqqsa għal-laħam taċ-ċanga ta’ kwalità għolja jmur favur l-interess kemm tal-konsumaturi kif ukoll tal-bejjiegħa. Ma jkollhiex impatt sinifikattiv fuq il-volum totali ta’ importazzjonijiet ta’ laħam taċ-ċanga fil-Komunità.
(3) L-operaturi kollha kkonċernati fil-Komunità għandhom jibbenefikaw minn aċċess simili u permanenti għal dik il-kwota. Hu meħtieġ ukoll illi jiġi żgurat monitoraġġ xieraq. Għal dan il-għan, l-utilizzazzjoni tal-kwota għandha tkun ibbażata fuq il-preżentazzjoni ta’ ċertifikat ta’ awtentiċità li jagħti garanzija tat-tip u l-oriġini tal-prodotti.
(4) Skond l-Artikolu 32 tar-Regolament tal-Kunsill (KE) Nru 1254/1999 tas-17 ta’ Mejju 1999 li jwassal għall-organizzazzjoni komuni ta’ suq fis-settur tal-laħam taċ-ċanga [1], il-kwoti tat-tariffi li jikkonċernaw il-prodotti koperti minn dan ir-Regolament għandhom ikunu amministrati mill-Kummissjoni skond ir-regoli dettaljati adottati skond il-proċedura stabbilita fl-Artikolu 43 ta’ l-imsemmi Regolament,
ADOTTA DAN IR-REGOLAMENT:
L-Artikolu 1
1. Se tinfetaħ kwota ta’ tariffa annwali komunitarja għall-importazzjoni ta’ 1000 tunnellata metrika, f’piż ta’ prodott, ta’ laħam taċ-ċanga ta’ kwalità għolja, frisk, imkessaħ jew iffriżat, li jaqa’ fil-posizzjonijiet 02013000 u 02023090 tat-Tariffa Komuni tad-Dwana.
2. Id-dritt applikabbli għal dan il-kontinġent hu ta’ 20 % ad valorem.
3. Is-sena ta’ kwota tibda nhar l-ewwel ta’ Lulju u tispiċċa nhar it-30 ta’ Ġunju.
L-Artikolu 2
Regoli dettaljati għall-applikazzjoni ta’ dan ir-Regolament, stabbiliti skond il-proċedura msemmija fl-Artikolu 43 tar-Regolament (KE) Nru 1254/1999, fihom disposizzjonijiet skond liema l-użu tal-kontinġent li jissemma fl-Artikolu 1 hu sottomess għall-presentazzjoni ta’ ċertifikat ta’ awtentiċità li jagħti garanzija tat-tip u l-oriġini tal-prodotti.
L-Artikolu 3
Dan ir-Regolament għandu jidħol fis-seħħ dak in-nhar tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-27 ta’ Ġunju 2002.